„ Verið velkomin í Tinder laugina en Tinder laugin er nýr stefnumótaþáttur sem snýst um að finna draumamakann á mjög skemmtilegan og öðruvísi hátt , “ segir Lína Birgitta Sigurðardóttir , þáttastjórnandi nýs íslensks stefnumótaþáttar sem frumsýndur var í dag á samfélagsmiðlum . „ Þetta verður í raun eins og Djúpa laugin með Tinder ívafi , “ sagði Lína í síðasta mánuði í samtali við Fréttablaðið . Þættirnir eru settir upp þannig að , líkt og í Djúpu lauginni , er einn spyrill og þrír keppendur sem keppast um að vinna stefnumót með því að svara spurningum um persónuleika sinn . Þátturinn var tekinn upp á veitingastaðnum Hard Rock Café í miðborg Reykjavíkur . Kynntu keppendurnir þrír , Rebekka Rún , Tinna og Marta Karen sig í upphafi þáttarins . Rebekka hefur verið einhleyp í rúmt eitt og hálft ár , Tinna í þrjú ár og Marta í þrjár vikur . Spyrillinn að þessu sinni er Gauti Gunnlaugsson , flugþjónn hjá Icelandair . „ Þetta er skemmtilegt tækifæri og ef ég kynnist einhverjum er það bara frábært , “ segir Gauti þegar hann er spurður hvað komi til að hann taki þátt . Gauti spyr keppendurna svo að fjölmörgum spurningum , þar á meðal hvaða kvikmyndatitill myndi best lýsa nafninu þeirra . Svarar ein þeirra „ Marley and me “ og vísar þar í hvolpamyndina víðfrægu með Owen Wilson og Jennifer Aniston . „ Ég held að tvö sé að fara að fá símtal frá dýraverndarnefnd , “ segir Gauti léttur . „ Nei guð minn góður , ég er ekki svona ! “ segir hún þá . Þáttinn má sjá í heild sinni hér að neðan .